stanford-oval/wikipedia huggingface dataset:
קן אולסן
תולדות חייו

אולסן נולד בעיר ברידג'פורט, בקונטיקט. הורי אביו היגרו לארצות הברית מנורווגיה והורי אמו משוודיה. בנעוריו היה מתקן מקלטי רדיו בבית הוריו. בין השנים 1944–1946 שירת בחיל הים האמריקני. ב-1952 קיבל תואר מוסמך מ-MIT בהנדסת חשמל.
עוד במהלך לימודיו עסק אולסן בפרויקטים של מחשוב חלוצי, בהם בניית מחשב ניסיוני, מבוסס טרנזיסטורים ומדמה טיסה ממוחשב עבור הצי האמריקאי והיה שותף במיזם TX-2 של מעבדות לינקולן ב-MIT ליצירת אינטליגנציה מלאכותית.
בשנת 1957 הקים יחד עם חברו ללימודים, הרלן אנדרסון, חברת הזנק בשם Digital Equipment Corporation שהתבססה על פטנטים לייצוב זיכרון מחשב מבוסס ליבה מגנטית וחוצץ למדפסת (printer buffer), התקן זיכרון שיאפשר למדפסת לקלוט מידע בקצב גבוה מקצב הדפסתה ויאפשר שחרור המחשב מתלות בקצב ההדפסה של המדפסת. בנובמבר 1960 הכריזה החברה על המיני-מחשב הראשון מתוצרתה, PDP-1, שהתבסס על הארכיטקטורה של מחשב TX-0 עליו עבד אולסן במעבדות לינקולן ב-MIT.
אולסן תפס את תפקידו בדיגיטל כמהנדס-מנהיג ולא רק כמנהל. כך למשל הוא פרסם את עקרונות החברה, שנשאבו מחינוכו: מהימנות, יושרה, הצטיינות, איכות, עבודה קשה וחירות. מבחינה ניהולית, היה מבין החלוצים בשימוש במתודולוגיית הניהול המטריציוני, לפיו עובדי מחקר ופיתוח אינם כפופים לפרויקט או מוצר כלשהו, אלא מוקצים באופן דינמי לפרויקטים שונים לפי דרישה ומנוהלים מקצועית על ידי גורם אחד וכפופים פרויקטלית לגורם אחר. אולסן אף הנחיל לחברה שבניהולו עקרונות הנדסיים שהמוביל בהם היה KISS (Keep it simple stupid), הוא דאג להעביר את מסריו למנהלים ולעובדים והדגיש את הצורך בהבנה של צורכי הצרכנים ובקשר רצוף ויציב עמם. שורת המוצרים שפותחו בדיגיטל במהלך שנות השבעים והשמונים ובראשם המיני-מחשבים PDP ו-VAX ומערכת ההפעלה VMS, ענו, אכן, על צורכי השוק והובילו את החברה לתור זהב בו הייתה לחברת המחשבים השנייה בגודלה בעולם. בשנת 1986 בחר המגזין Fortune באולסן כיזם המצליח ביותר באמריקה. באותה שנה זכה לפרס על מנהיגות הנדסית מאת IEEE. ב-1987 ארגן יריד עולמי בשם DECWorld expo, עבורו שכר את אוניית הפאר הענקית "Queen Elizabeth II" על מנת שתעגון בנמל בוסטון במהלך ימי היריד. מניית התאגיד הגיעה באותה שנה לשיא של $199.50 למנייה.
עם זאת, נכשל אולסן לתפוס את הצורך במחשב אישי. הוא ראה בו כלי מיותר, שרוב הציבור לא ירצה ולא יוכל לתחזק לאורך זמן. דיגיטל של אולסן שהקפידה לא להתפשר על איכות, גם על חשבון זמן פיתוח, לא התאימה לעולם של "Time to market" (הוצאת מוצר לשוק לשם כיבושו לפני המתחרים, גם תוך התפשרות על בשלות ואיכות). ההתעקשות על סגירות וביצוע כל הפיתוח בתוך דיגיטל לא התאימו עוד לעולם של פתיחות ושילוב כישרונות. כך הפסידה דיגיטל נתחי שוק למערכת ההפעלה UNIX, שגברה בפופולריות על VMS, ולמחשבים אישיים. הניסיון להילחם ב-UNIX באמצעות מערכת ההפעלה הכושלת ULTRIX וב-IBM PC באמצעות המחשב האישי הכושל Rainbow גרמו לדיגיטל הפסדי ענק.
ב-1992 אולץ אולסן לפרוש מהנהלת דיגיטל. את זמנו והונו השקיע בארגון הפוליטי-נוצרי "המשפחה".
אולסן נפטר באינדיאנפוליס בגיל 84.
ב-2011 הופיע במקום השישי ברשימת 150 היזמים בוגרי MIT בעלי החשיבות הרבה ביותר.
לקריאה נוספת

Glenn Rifkin, George Harrar, The ultimate entrepreneur: the story of Ken Olsen and Digital Equipment Corporation, Chicago : Contemporary Books, 1988 ISBN 978-1559580229
Gerard O’Regan, Giants of Computing - A Compendium of Select, Pivotal Pioneers, Springer, 2013, pp. 209–212.
הערות שוליים

↑  נאמר בוועידה עולמית שערכה עמותת עתידנות בבוסטון ב-1977. לפי: כריסטופר סרף וויקטור נבסקי, דבר המומחים, הוצאת גלורי, 2009 עמ' 257
↑  עקרונות הניהול המנהיגותי של אולסן
↑  מה מנהלים יכולים ללמוד מהטעויות של אולסן
↑  נקרולוג באתר "רגיסטר"
↑  רשימת ה-150 של MIT
| --- | --- |
בקרת זהויות :  NLI: 987007434805405171  dblp: 290/1669  GND: 118886444  ISNI: 0000 0000 8069 1358  LCCN: n83125984  NDL: 00621232  VIAF: 122272494   WorldCat (עם VIAF): 122272494
וחנינגן (כדורגל)

מועדון הכדורגל וחנינגן (בהולנדית: FC Wageningen) היה מועדון כדורגל הולנדי מהעיר וחנינגן שבחלדרלנד שפעל בשנים 1911–1992. הישג השיא שלו היה זכייה כפולה בגביע ההולנדי.
היסטוריה

המועדון נוסד ב-1911 בשם ו.ו.ו.וחנינגן ושיחק בליגות האזוריות עד עונת 1923/1924 אז העפילה לאליפות הולנד הליגה הבכירה במדינה. בעונת 1938/1939 זכתה בתיאור הראשון שלה, הגביע ההולנדי לאחר ניצחון בגמר על פ.ס.ו איינדהובן 2–1.
בעונת 1947/1948 זכתה הקבוצה בגביע בפעם השנייה. הקבוצה המשיכה לשחק בליגה הראשונה עד עונת 1954/1955 שהייתה עונת הפיצול לפני עונת המבחן של הפיכת הליגה למקצוענית. בעונה זו סיימה הקבוצה במקום האחרון וירדה לליגה השלישית בעקבות ההכנות להקמת ליגת העל ההולנדית וליגת המשנה ההולנדית. בעונת 1955/1956 עלתה הקבוצה מהמקום ה-2 לליגת המשנה, בה שיחקה 6 עונות לפני שירדה לליגה השלישית בעקבות שינוי מבנה הליגות, כאשר הקבוצות במקומות 7–18 בכל בית של ליגת המשנה ירדו לליגה השלישית החדשה וליגת המשנה צומצמה לליגה אחת בת 16 קבוצות.
לאחר ירידתה בילתה הקבוצה 6 עונות בליגה השלישית ובעונת 1967/1968 זכתה באליפות הליגה ושבה לליגת המשנה, אך נשרה לאחר עונה אחת בלבד לליגה השלישית. בעונה שלאחריה סיימה במקום השני ושבה לליגת המשנה. בעונת 1973/1974 סיימה הקבוצה במקום ה-4 בליגת המשנה והעפילה לשלב הפלייאוף בו סיימה ראשונה הודות להפרש שערים עדיף אל מול פורטונה סיטארד מליגת העל ועקב כך העפילה לראשונה בתולדותיה לליגה הבכירה במתכונתה המקצוענית, אך לאחר עונה זו נשרה מהמקום האחרון לליגת המשנה בה שיחקה כ-5 עונות נוספות בהן העפילה מספר פעמים לפלייאוף, אך כשלה בהעפלה. בסיום עונת 1979/1980 סיימה במקום ה-3 והעפילה לפלייאוף הליגה בו זכתה ועקב כך העפילה בפעם השנייה לליגה הבכירה. גם עונתה השנייה בליגה הסתיימה במקום האחרון והקבוצה שבה לליגת המשנה בה שיחקה עד עונת 1991/1992 אז סיימה במקום ה-9 והתפרקה לאחר שהכריזה על פשיטת רגל.
כדורגל חובבים

החל מעונת 1978/1979 אז פוצלה מהקבוצה, פועלת קבוצת חובבים בשם ו.ו.ו.וחנינגן המשחקת בליגת ה-9.
תארים

הגביע ההולנדי
זכייה (2) 1938/1939, 1947/1948
אליפות הליגה השלישית
אלופה (1) 1967/1968
שחקניה של וחנינגן חוגגים ניצחון 4–0 על קמבור ועלייה לליגת העל (7 ביוני 1980)
אצטדיון הבית של הקבוצה וחנינגן ברג לאחר נטישתו
רבי חנינא בן תרדיון

| --- | --- |

רבי חנניה בן תרדיון מוצא להורג, מתוך מנורת הכנסת של בנו אלקן
 לידה:  המאה ה-1 האימפריה הרומית פרובינקיה יודיאה, האימפריה הרומית
 הוצאה להורג:  המאה ה-2 כ"ז בסיון האימפריה הרומית פרובינקיה סוריה פלשתינה, האימפריה הרומית
 שם מלא:  "חנניה" (או "חנניא"), "חנינא" (או "חנינה")
 מקום קבורה:  סמוך לציפורי (זיהוי עממי מהמאה ה-18)
 מדינה:  האימפריה הרומית האימפריה הרומית
 מקום מגורים:  סכנין
 מקום פעילות:  סכנין
 תקופת הפעילות:  הדור השלישי לתנאים
 השתייכות:  חז"ל, תנאים, עשרת הרוגי מלכות
 תחומי עיסוק:  הלכה
 בני דורו:  אבא חלפתא, יוסי בן קיסמא
 אב:  תרדיון
 צאצאים:  ברוריה
 מספר צאצאים:  3
 חתנים:  רבי מאיר
 
 תפקידים נוספים:  ראש בית דין, גבאי צדקה
רבי חֲנַנְיָה בֶן תַּרְדְּיוֹן היה מחשובי התנאים בדור מרד בר כוכבא ולאחריו. הוא היה ראש בית דין, אביה של ברוריה וחותנו של רבי מאיר, ואחד מעשרת הרוגי מלכות.
ביוגרפיה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
שימש כראש בית דין בסכנין והיה חברו של רבי חלפתא.
דמותו ותורתו

בתלמוד הוא מתואר כגבאי צדקה נאמן, עד כדי כך שהפך לסמל של יושר וחוכמה:
רבי אליעזר בן יעקב אומר: לא יתן אדם פרוטה לארנקי של צדקה, אלא אם כן ממונה עליה כרבי חנניה בן תרדיון.
שנים שיושבים ואין ביניהם דברי תורה, הרי זה מושב ליצים. אבל שניים שיושבים ועוסקים בתורה, שכינה ביניהם, שנאמר: "אז נדברו יראי ה' איש אל רעהו, ויקשב ה' וישמע, ויכתב ספר זיכרון לפניו ליראי ה' ולחושבי שמו".
מותו וגורל משפחתו

בעת גזרות אדריאנוס, רבי חנינא לימד תורה ברבים, והרומאים תפסוהו והרגוהו בשרפה. הוא נמנה עם עשרת הרוגי מלכות. לפי מגילת תענית בתרא, גזר הדין בוצע בכ"ז בסיוון, והיום נקבע לתענית צדיקים.
הגמרא מתארת כי גופו נעטף בזמורות עץ והוא נשרף יחד עם ספר התורה בו למד. כדי להאריך את ייסוריו, הניחו הרומאים על ליבו גיזי צמר ספוגים במים, ובכך מנעו את מותו המהיר. לקריאת תלמידיו כי יפתח את פיו כדי למות מהר יותר, אמר: ”מי שנתן נשמתי לי הוא יטלה ממני”. לתלמידיו סיפר שהוא רואה ”גווילין נשרפין ואותיות פורחות” (קלף נשרף והאותיות הכתובות בו אינן נמחקות, אלא פורחות; רמז לו עצמו; השרפה כילתה את הגוף, אך התוכן נשאר לנצח). התליין שהתפעל מגדלות נפשו של רבי חנינא שאל אותו אם יביאו לחיי עולם הבא אם יסלק את ספוגי הצמר מעל לבו. רבי חנינא השיבו לחיוב, ואף נשבע לבקשתו. התליין הגדיל את השלהבת ונטל הספוגים וכך מת רבי חנינא מהר יותר, ואף התליין השליך עצמו באש ונשרף. על פי הגמרא יצאה בת קול ואמרה: ”רבי חנינא בן תרדיון ותליינו מזומנים לחיי העולם הבא”; ועל כך אמר רבי יהודה הנשיא: ”יש קונה עולמו בשעה אחת, ויש קונה עולמו בכמה שנים” (מסכת עבודה זרה, דף י"ח, עמוד א').
גם גורל בני משפחתו היה מר: על אשתו נגזר שתיהרג, ועל בתו השנייה (אחותה של ברוריה) גזרו לישב בקובה של זונות. מסופר גם כי בנו נתפס לליסטות ונהרג על ידי המלכות.
הגמרא מסבירה שרבי חנינא נענש על חטא מועט, שהיה הוגה את השם המפורש באותיותיו בפרהסיא, משום שהקב"ה מדקדק עם צדיקים אף על חטא מועט, וכן בני ביתו נענשו על דבר מועט מפני צידקותם.
קברו

מקום קבורתו לא נזכר בספרות חז"ל, אך על פי מסורת עממית מסוף המאה ה-18 קברו מצוי סמוך לציפורי. יעקב ברוך בספרו "חיבת ירושלים" (סביב שנת 1785), כנראה הראשון לתעד מסורת זו:
ר' חנינא בן תרדיון נהרג בעשרים ושבעה בסיון, נשרף וספר תורה עמו. מנוחתו סמוך לציפורי
חוקרי המקומות הקדושים ישראל מאיר גבאי, ישראל הרצברג והארכאולוג ד"ר יוסי סטפנסקי העלו השערה כי נקבר בבית שערים:
מאחר שיש מעט מאד מידע מעולי רגל, לא ניתן לקבוע כלל את מקום קבורת ר' חנינא. אולם אם 'סמוך לציפורי' הכוונה לבית שערים, ייתכן כי המערה בבית שערים בה נמצאה הכתובת 'אנינא' מתייחסת לר' חנינא, אולם אין כל הוכחה לדבר, וייתכן גם כי הכוונה לחנינא בר חמא תלמידו של רבי יהודה הנשיא.
לקריאה נוספת

הרב יהודה לייב פישמן מימון (עורך), רבי חנינא בן תרדיון, יחוסי תנאים ואמוראים, ירושלים, תשכ"ג 1963, עמ' תט"ו–תט"ז, באתר אוצר החכמה (צפייה מוגבלת למנויים)
בנימין לאו, "רבי חנינא בן תרדיון: גווילין נשרפין ואותיות פורחות", בספרו: חכמים, כרך שני: ימי יבנה עד מרד בר כוכבא, ידיעות ספרים, 2007, עמ' 345–354.
אלס לופריס

אלס לופריס (בצ'כית: Aleš Loprais; נולד ב-10 בינואר 1980) הוא נהג מרוצים צ'כי המתחרה במרוצי ראלי-רייד בקטגוריית המשאיות. מאז שנת 2006 משחתתף בראלי דקר.
קריירת מרוצים

לופריס הוא אחיינו של נהג המרוצים המצליח ביותר בקטגוריית המשאיות, קארל לופריס. בשנת 2006 התחרה לראשונה בראלי דקר כנווט במשאית של קארל. משנת 2007 החל להתחרות כנהג, מרבית השנים עבור קבוצת טטרה. בשנת 2023 נחקר במשטרה לאחר שבמהלך המרוץ היה מעורב בתאונה בה נהרג צופה שעמד לצד המסלול. בעקבות התאונה לופריס, שהוביל באותו שלב את המרוץ, פרש מהמשך התחרות. בשנת 2024 קבע את התוצאה האישית הטובה ביותר, כשסיים שני את המרוץ.
מלבד ראלי דקאר, לופריס התחרה במספר מרוצי רייד אחרים, כולל ראלי דרך המשי וראלי מרכז אירופה.
ראלי דקר

| שנה | קטגוריה | יצרן | מיקום | סטייג'ים שניצח |
| --- | --- | --- | --- | --- |

| !2006* | משאיות | צ'כיה טטרה | פרש | 0 |
| !2027 | משאיות | צ'כיה טטרה | 3 | 1 |
| 2008 | משאיות | צ'כיה טטרה |  |  |
| 2008 | משאיות | צ'כיה טטרה | 3 | 1 |
| 2009 | משאיות | צ'כיה טטרה | פרש | 0 |
| 2010 | משאיות | צ'כיה טטרה | פרש | 0 |
| 2011 | משאיות | צ'כיה טטרה | פרש | 2 |
| 2012 | משאיות | צ'כיה טטרה | פרש | 1 |
| 2013 | משאיות | צ'כיה טטרה | 6 | 1 |
| 2014 | משאיות | צ'כיה טטרה | 6 | 2 |
| 2015 | משאיות | גרמניה מאן | 4 | 1 |
| 2016 | משאיות | איטליה איווקו | פרש | 0 |
| 2017 | משאיות | צ'כיה טטרה | 7 | 0 |
| 2018 | משאיות | צ'כיה טטרה | פרש | 1 |
| 2019 | משאיות | צ'כיה טטרה | 5 | 0 |
| 2020 | משאיות | צ'כיה פראגה | 7 | 0 |
| 2021 | משאיות | צ'כיה פראגה | 5 | 0 |
| 2022 | משאיות | צ'כיה פראגה | 21 | 0 |
| 2023 | משאיות | צ'כיה פראגה | פרש | 2 |
| 2024 | משאיות | צ'כיה פראגה | 2 | 2 |
הערות שוליים

↑  Czech truck crew drops out of Dakar Rally after accident, Radio Prague International, 12 January 2012
↑  Truck leader withdraws from Dakar after death of spectator, Reuters, 18 January 2023
↑  Dakar 2024: Aleš Loprais wins final two stages and finishes second place overall, Praga Global, 19 January 2024
משמר הנגב

| --- | --- |
קיבוץ משמר הנגב בשנת 1950
מדינה: ישראל ישראל
מחוז: הדרום
מועצה אזורית: בני שמעון
גובה ממוצע: ‎198 מטר
תאריך ייסוד: 1946
תנועה מיישבת: התנועה הקיבוצית
סוג יישוב: קיבוץ
נתוני אוכלוסייה לפי הלמ"ס לסוף 2023
  - אוכלוסייה: 1,121 תושבים
    - מתוכם, תושבי ישראל: 1,085 תושבי ישראל
 מפת מיקום  מפה דינמית   (למפת מערב הנגב מוגדלת) משמר הנגב(למפת מערב הנגב רגילה) משמר הנגב(למפת ישראל רגילה) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום משמר הנגב(למפת ישראל מוגדלת) ירושלים תל אביב חיפה ראשון לציון אשדוד באר שבע נתניה אילת קריית שמונה בית שאן קצרין טבריה עפולה חדרה נהריה עכו כרמיאל אשקלון מצפה רמון  ערד עזה יריחו ירדן סוריה לבנון סיני (מצרים) הים התיכון נצרת לוד רהט הים האדום משמר הנגב31°21′49″N 34°43′04″E﻿ / ﻿31.3636170448153°N 34.7177996989848°E﻿ / 31.3636170448153; 34.7177996989848  heמפת היישובים של מועצה אזורית בני שמעון באדום - משמר הנגב בירוק - מיקום בניין המועצה tabBackground:;tabBorder:#aaa;defaultTab:0;
מדד חברתי-כלכלי - אשכול לשנת 2021: 8 מתוך 10

מִשְׁמַר הַנֶּגֶב הוא קיבוץ בנגב הצפוני, שהוקם כחלק ממבצע י"א הנקודות במוצאי יום כיפור תש"ז, 6 באוקטובר 1946.
גאוגרפיה

משמר הנגב נמצא על שתי גבעות הממוקמות כשני ק"מ דרומית לנחל גרר ופאתי רהט, כעשרים ק"מ צפונית לבאר שבע. היישוב ממוקם על כביש 264, ארבעה ק"מ צפונה מכביש 25 (צומת הנשיא) ועשרה ק"מ דרומה מכביש 40 (צומת בית קמה). הקיבוץ נבנה תחילה על גבעה הנמצאת כחמש מאות מטרים דרומית למרכז היישוב ונקראת בשפת המקום "הגבעה הראשונה". בית העלמין של משמר הנגב, המוכר בשפה המקומית בשם "הגבעה השלישית", ממוקם כחמש מאות מטר צפונית מהקיבוץ. הקיבוץ מוקף במספר בארות ובורות מים: "הבור הביזנטי" (כק"מ צפונה מהקיבוץ), "הבאר הלבנה" (כק"מ צפון-מערבה מהקיבוץ) ועוד. כמו כן את אחד היובלים של נחל גרר, המצוי כק"מ צפונית לקיבוץ, חוצה סכר אשר מאחוריו, מדי חורף נוצר אגם עונתי. תל שרע נמצא כארבעה ק"מ מערבית מהקיבוץ.
מקור השם

השטח עליו הוקם הקיבוץ נקרא אדמות 'עזאליה' (צבי בערבית). השם הארעי של הנקודה היה ביר-מנסור על שם באר סמוכה ובהמשך החליטו חברי הקיבוץ באספה לקרוא ליישוב משמר הנגב, כאות למיקומו של הקיבוץ בקצהו הצפוני של הנגב, דרומית לנחל גרר המוזכר במקרא כגבולו הצפוני של הנגב.
היסטוריה > מצודת בורוכוב

הקיבוץ הוקם על אדמות בביר מנסורה שנרכשו בראשית שנות השלושים על ידי משה סמילנסקי ונגאלו מאוחר יותר על ידי הקק"ל. המייסדים היו יוצאי פולין וליטא שהשתייכו לתנועת "הנוער הבורוכובי" שנכללה במפלגת פועלי ציון שמאל. גרעין ההתיישבות כונה "מצודת בורוכוב" ובראשיתו חנה כפלוגת עבודה על יד כפר סבא. עוד כפלוגת עבודה הקבוצה קלטה חברי תנועה מצרפת, בלגיה ופולין ניצולי השואה. ב-1946 מצודת בורוכוב התקבלה לקיבוץ המאוחד.
היסטוריה > העלייה לקרקע

משמר הנגב הוקמה כחלק ממבצע 11 הנקודות בנגב. מספר שעות לאחר סיום צום יום הכיפורים תש"ז החלו חברי הקבוצה בהעמסת הציוד על המשאיות ובסביבות חצות יצאו בסתר מרוחמה לכיוון הנקודה המיועדת להתיישבות. השתתפו במבצע כ־40 חברים ובאמצעות מספר משאיות וכלי רכב שונים הביאו ציוד להקמת צריפים ראשונים. התנועה לנקודה עברה בשלום והשיירה לא נתגלתה. הקמת המבנים הראשונים בקיבוץ נמשכה למעשה מספר ימים. העלייה עצמה נעשתה במתכונת הדומה לחומה ומגדל מבחינת ריכוז מאמץ של מספר רב יחסית של אנשים להקמה מהירה של התיישבות חדשה בשטח. אבל, החומה הייתה רק גדר תיל. המגדל היה מגדל עץ עם חבית מים. כמו כן הוקמו מספר צריפים שהובאו במשאיות ואוהלים. לאחר שנה הועתק הקיבוץ למקומו הנוכחי על גבעה שכנה כ-500 מטר צפונה. שרידי נקודת ההתיישבות הראשונה נמצאים כיום כמה מטרים מחוץ לגדר הדרומית של היישוב ונקראים "הגבעה הראשונה".
היסטוריה > השנים הראשונות

עם העלייה על הקרקע אוחד הגוף עם גרעין של המחנות העולים מהכשרת חפציבה וכעבור שנה עם גרעין מהנוער העובד. בעצם ימי המצור הגיעה קבוצת חניכים מן התנועה בארגנטינה. לאורך השנים הצטרפו לקיבוץ עולים מתנועת דרור מצפון אפריקה, בלגיה, צרפת וארגנטינה, גרעינים מהנוער העובד, קבוצות מעליית הנוער וכן עולים מברית המועצות.
עד תום מלחמת השחרור מספר האנשים במקום היה מועט כדי החזקת הנקודה, חריש האדמות ועבודה בקו המים לנגב. שאר החברים עבדו לפרנסת הקיבוץ בגבעת ברנר ובמפעל ים המלח בסדום. החורף של תש"ז –תש"ח היה מן השחונים ביותר והיווה הקדמה לשנות בצורת מרובות. עם פרוץ מלחמת השחרור גויסו החברים לפלמ"ח (חטיבת הנגב) והשתתפו בפעולות המבצעיות בחזית הנגב. במחצית השנייה של שנת 1948 מיד לאחר הקמת המדינה, במהלך הקרבות מלחמת העצמאות הצטרף לקיבוץ איש ההגנה והמוסד לעליה ב', סם שולמן יהודי אמריקאי שהיה פעיל משנת 1946 בהעפלה. הוא היה מהמתנדבים האמריקאים שהפליגו על אניות המעפילים אקסודוס 1947, העצמאות וקיבוץ גלויות.
היסטוריה > התבססות הישוב

החל מאמצע שנות ה-60 עם ההכרה שאין לבסס קיום על חקלאות בלבד, נוסד המפעל התעשייתי הראשון ("פוליביד") ובעקבותיו מפעל אלקטרוני ("פאמא"). החברה נעשתה רב-גילאית ורבת פנים עם הצטרפות משפחות צעירות, עולים מרוסיה והורי חברים. תפקידו של הקיבוץ המאוחד מתדלדל והדור השני תופס מקום הולך וגדל בהנהגת הקיבוץ. בית הספר העממי והתיכון עוברים למסגרות אזוריות וב־1978 נוסד אולפן לעולים חדשים. לאורך השנים מרכז הכובד עובר מן הקולקטיב אל המשפחה הגרעינית במקביל למעבר מצריכה של מחסור אל רמת חיים סבירה ומשתפרת.
תכנון היישוב הופקד בידי האדריכל שמואל ביקלס אשר תכנן בו גם את בית התרבות "בית בורוכוב" (1957) ואת המועדון לחבר (1966). בשנות השמונים נכנס הקיבוץ לחובות כספיים גדולים כחלק ממשבר הקיבוצים ובעקבות כך בשנת 1994 החל תהליך של הפרטה. בשנת 2003 הצביעו רוב חברי הקיבוץ על שינוי יסודי בתקנון לעבר הפרטה, לפיו תומחרו שירותי הקיבוץ ונקבעו משכורות לחברי הקיבוץ כך שהוא איננו עוד קיבוץ שיתופי.
ענפי הקיבוץ > ענפי חקלאות

לקיבוץ יש אדמות חקלאיות רבות. ממוצע הגשמים באזור הוא 220 מ"מ בשנה, מה שמאפשר גידולי שדה בקושי רב. לאורך השנים הקיבוץ פיתח חקלאות שלחין המספקת חלק ניכר מהתנובה החקלאית של הקיבוץ. הקיבוץ הקים יחד עם קיבוץ בית קמה את חברת "שקמה גידולי שדה". בקיבוץ הייתה גם רפת אשר גם היא בשותפות כלכלית עם קיבוץ בית קמה לאחר מכן הרפת עברה גם היא לבית קמה ונשארה שיתופית
. בעבר היו בקיבוץ ענפי חקלאות רבים: דיר, מטע, לול ועוד. ענפים אלו נסגרו לאורך השנים ובמיוחד החל משנות ה-80.
ענפי הקיבוץ > ענפי תעשייה ושירותים

שני מפעלים למוצרי פוליסטרן (פוליבִּיד ופוליבֵד).
מפעל לייצור פנל מבודד לבנייה בשם "מבנה דרום" הממוקם בבאר שבע
גן אירועים המופעל בשיתוף עם חברת זר מעדנים ואירועים בע"מ
שירותי ניהול לא.ס.פ. דודאים
בתי מלאכה קטנים למיניהם
גלריית תמונות

חדר האוכל
בית הביטחון
פסל מאת מרדכי כפרי (ברקע בית בורוכוב)
שביל בקיבוץ
הערות שוליים

1 2  אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור 
סוף דצמבר 2024 (אומדן), בכל יתר היישובים - לפי טבלה שנתית של למ"ס עבור

סוף 2023.
↑  הנתונים לפי טבלת מדד חברתי כלכלי של למ"ס נכון לשנת 2021
↑  י. יעקבי, ישוב מושלם עם ערב, דבר, 8 באוקטובר 1946
↑  תעודת זהות - קיבוץ מזמר הנגב, נאסף ונכתב על ידי שמואל בונים, אמיתי בן צור ואלון דגני לרגל חוגגת 100 שנים להקמת התנועה הקיבוצית
↑  קשת רוזנבלום, בית בורוכוב בקיבוץ משמר הנגב ישופץ וישמש מרכז תרבות, באתר הארץ, 9 בפברואר 2014
| --- | --- |
בקרת זהויות :  NLI: 987007467976905171  VIAF: 316601662   WorldCat (עם VIAF): 316601662 
פסלו של דב בר בורוכוב בקיבוץ משמר הנגב
מבט נוף ממשמר הנגב מערבה לפני השקיעה
פאולו באנקרו

| --- | --- |

 לידה:  12 בנובמבר 2002 (בן 22) סיאטל, ארצות הברית 
 עמדה:  פאוור פורוורד 
 גובה:  2.08 מטרים
 מכללה:  אוניברסיטת דיוק
 דראפט:  בחירה ראשונה, 2022 אורלנדו מג'יק
 קבוצות כשחקן
 2022–:  אורלנדו מג'יק
 הישגים כשחקן
 רוקי השנה ב-NBA ‏(2023)  חמישיית הרוקיז של העונה ב-NBA ‏(2023)
 
פאולו נפוליאון ג'יימס באנקרו (באנגלית: Paolo Napoleon James Banchero; נולד ב-12 בנובמבר 2002) הוא כדורסלן אמריקאי-איטלקי המשחק בעמדת הפאוור פורוורד באורלנדו מג'יק מה-NBA.
ראשית חייו

באנקרו הגיע לגובה של 0.91 מטרים כבר בגיל 15 חודשים, ובילדותו שיחק כדורסל ופוטבול. בכיתה ז' היה גובהו 1.96 מטרים ובכיתה ח' דורג בין 50 השחקנים המובילים בארצות הברית גם בכדורסל וגם בפוטבול, אך בחר בקריירת כדורסל.
קריירת תיכון ומכללות

בשנתו הראשונה בתיכון או'דיאה בסיאטל שיחק באנקרו כקוורטרבק בקבוצת הפוטבול של התיכון, וגם שיחק כדורסל. כפרשמן בקבוצת הכדורסל הוא העמיד ממוצעים של 14.1 נקודות ו-10.2 ריבאונדים למשחק. בעונתו השנייה הוא העלה את ממוצעיו ל-18.2 נקודות, 10.3 ריבאונדים ו-4.3 אסיסטים למשחק, והוביל את או'דיאה לזכייה באליפות המדינה בדרג 3A, שם נבחר ל-MVP. כג'וניור הוא העמיד ממוצעים של 22.6 נקודות, 11 ריבאונדים, 3.7 אסיסטים ו-1.6 חסימות למשחק והוביל אותה שוב לגמר דרג 3A. הוא זכה בתואר שחקן השנה של מדינת וושינגטון ונבחר למשחק מקדונלד'ס אול-אמריקן.
באנקרו קיבל הצעות לשחק כדורסל מכללות בכמה מהאוניברסיטאות המובילות של חטיבה I של ה-NCAA, כולל אוניברסיטת דיוק, אוניברסיטת קנטקי ואוניברסיטת קרוליינה הצפונית בצ'אפל היל, ועל אף שרוב הפרשנים חזו שהוא יתחייב לאוניברסיטת וושינגטון ב-20 באוגוסט 2020 הוא בחר באוניברסיטת דיוק.
בהופעת הבכורה שלו במכללות ב-9 בנובמבר 2021 קלע באנקרו 22 נקודות בניצחון 79–71 על קנטקי, וזכה בפרס פרשמן השבוע באזור החוף האטלנטי (ACC). ב-23 בנובמבר הוא קלע שיא קריירה של 28 נקודות וקטף 8 ריבאונדים בניצחון 107–81 על המצודה (המכללה הצבאית של קרוליינה הדרומית). הוא נבחר לחמישיית העונה הראשונה של ה-ACC ולפרשמן השנה באזור, וב-15 במרץ 2022 נבחר באנקרו לחמישייה השלישית של כל ארצות הברית (אול-אמריקן). במהלך טורניר אליפות המכללות בכדורסל, בו הגיעה דיוק לפיינל פור, הפגין באנקרו ביצועים טובים, כולל 22 נקודות נגד אוניברסיטת טקסס טק בשמינית הגמר. כפרשמן הוא העמיד ממוצעים של 17.2 נקודות, 7.8 ריבאונדים ו-3.2 אסיסטים למשחק. ב-20 באפריל 2022 הכריז באנקרו על מועמדותו לדראפט ה-NBA ‏2022 והחליט לוותר על שלוש השנים הבאות שלו במכללות.
קריירה מקצועית > אורלנדו מג'יק (2022–הווה)

באנקרו נבחר בבחירה הראשונה על ידי אורלנדו מג'יק בדראפט ה-NBA ‏2022, ושיחק עימה גם בליגת הקיץ של ה-NBA. ב-19 באוקטובר הוא ערך את הופעת הבכורה שלו ב-NBA ורשם 27 נקודות, 9 ריבאונדים, 5 אסיסטים ושתי חסימות בהפסד 109–113 לדטרויט פיסטונס, והפך לראשון מאז לברון ג'יימס שרושם לפחות 25 נקודות, 5 ריבאונדים ו-5 אסיסטים בבכורה שלו בליגה. ב-5 בנובמבר הוא קלע 33 נקודות ו-16 ריבאונדים בהפסד 123–126 לסקרמנטו קינגס והפך לבן-העשרה השני, אחרי ג'יימס, שרושם לפחות 30 נקודות ו-15 ריבאונדים במשחק. בסיום עונת 2022/2023 נבחר באנקרו לרוקי השנה ולחמישיית הרוקיז של העונה ב-NBA.
ב-6 בדצמבר 2023 קלע באנקרו שיא קריירה של 42 נקודות בהפסד 111–121 לקליבלנד קאבלירס, וב-3 בינואר 2024 שיפר שיא זה עם 43 נקודות בהפסד 135–138 בהארכה כפולה לסקרמנטו קינגס. כעבור שלושה ימים רשם טריפל דאבל ראשון בקריירה של 30 נקודות, 10 ריבאונדים, 11 אסיסטים ו-3 חטיפות בניצחון 122–120 על דנוור נאגטס. הוא נבחר לראשונה למשחק האולסטאר של ה-NBA ורשם 6 נקודות, 5 אסיסטים ו-9 ריבאונדים ב-19 דקות כשעלה מספסל המזרח.
ב-28 באוקטובר 2024 קלע באנקרו שיא קריירה של 50 נקודות, לצד 13 ריבאונדים ו-9 אסיסטים בניצחון 119-115 על אינדיאנה פייסרס.
קריירה בנבחרת הלאומית

באנקרו היה זכאי לשחק בנבחרת איטליה בכדורסל, הודיע כי הוא רוצה לייצג את איטליה בתחרויות בינלאומיות ואף נבחר לסגל המורחב של הנבחרת למוקדמות יורובאסקט 2022 בנובמבר 2020, אך לא שיחק.
עם זאת, הוא זומן לסגל ארצות הברית לטורניר גביע העולם בכדורסל 2023, מה שהתאפשר משום שמעולם לא שיחק בפועל בנבחרת איטליה. הוא העמיד ממוצעים של 9.3 נקודות, 3.4 ריבאונדים ו-1.6 אסיסטים למשחק כשנבחרתו סיימה במקום הרביעי.
חיים אישיים

אימו של באנקרו, רונדה (לבית סמית'), שיחקה כדורסל מכללות באוניברסיטת וושינגטון ועזבה כשיאנית הנקודות של הקבוצה בכל הזמנים. היא נבחרה בסיבוב השלישי בדראפט ה-WNBA לשנת 2000 ושיחקה באופן מקצועי בליגת הכדורסל האמריקאית ומחוצה לה, לפני שהפכה למאמנת כדורסל באקדמיית Holy Names בסיאטל. אביו של באנקרו, מריו, ודודו שיחקו פוטבול באוניברסיטת וושינגטון גם כן. הוריו הכירו בזמן שלמדו באוניברסיטת וושינגטון. דודנו מצד אביו, כריס באנקרו, משחק בליגת העל הפיליפינית בכדורסל. השניים זכו באליפויות בתיכון או'דיאה.
באנקרו הוא ממוצא אפרו-אמריקאי מצד אימו ואיטלקי מצד אביו, ובפברואר 2020 קיבל אזרחות איטלקית.
סטטיסטיקות הקריירה > בעונה הסדירה של ה-NBA

| עונה | קבוצה | משחקים | חמישייה | דקות | % מהשדה | % משלוש | % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2022/2023 | אורלנדו | 72 | 72 | 33.8 | 0.427 | 0.298 | 0.738 | 6.9 | 3.7 | 0.8 | 0.5 | 20.0 |
| 2023/2024 | אורלנדו | 80 | 80 | 35.0 | 0.455 | 0.339 | 0.725 | 6.9 | 5.4 | 0.9 | 0.6 | 22.6 |
| קריירה |  | 152 | 152 | 34.4 | 0.442 | 0.321 | 0.731 | 6.9 | 4.6 | 0.9 | 0.6 | 21.3 |